འདི་ལོའི་སར་དྷཱར་གྱི་འཁྲུངས་སྐར་ནི་དམིགས་བསལ་ཞིག་ཡིན།དེ་རིང་རྒྱ་གར་མི་མང་ཐེར་འབུམ་༡༣གྱི་སྨོན་འདུན་འོག་ཆིག་སྒྲིལ་གྱི་འདྲ་སྐུ་འདི་སྒོ་འབྱེད་བྱེད་ཀྱི་ཡོད་ལ།འདྲ་སྐུ་འདི་འཛམ་གླིང་ནང་གི་འདྲ་སྐུ་མཐོ་ཤོས་དེ་ཡིན་པ་དང་།ས་ཡི་བུ་པ་ཊེལ་ལགས་ནམ་མཁར་མཐོ་བོར་འགྲེངས་ནས་ང་ཚོར་ལམ་སྟོན་དང་སྐུལ་འདེད་བྱེད་ངེས་རེད།ངས་ཆིག་སྒྲིལ་གྱི་འདྲ་སྐུ་འདི་བཞེངས་སྐྲུན་བྱེད་མཁན་ལས་མི་ཀུན་ལ་འཚམས་འདྲི་ལེགས་གསོལ་ཞུ་རྒྱུ་ཡིན།ང་ཚོས་ཕྱི་ལོ་༢༠༡༣ཟླ་༡༠ཚེས་༣༡ཉིན་ཐོག་མའི་ལས་མགོ་བརྩམས་ཏེ་དུས་ཡུན་ཐུང་ཐུང་ཞིག་གི་ནང་ལས་འཆར་ཆེན་པོ་འདི་གྲུབ་ཐུབ་པ་བྱས་ཡོད།ལེགས་སྒྲུབ་འདིས་རྒྱ་གར་སྔར་བཞིན་གདེང་སྤོབས་ཀྱིས་མཐོན་པོར་སྒྲེངས་ཡོད་པ་དང་།ངས་མི་ཀུན་ལ་ཆིག་སྒྲིལ་གྱི་འདྲ་སྐུ་མཇལ་དུ་ཕེབས་རྒྱུའི་འབོད་སྐུལ་ཞུ་རྒྱུ་ཡིན།ཆིག་སྒྲིལ་གྱི་འདྲ་སྐུ་འདིས་སེམས་དང་ས་གཞིའི་ཆིག་སྒྲིལ་གཉིས་ཀ་མཚོན་གྱི་ཡོད་ལ།འདྲ་སྐུ་འདིས་ང་ཚོ་ཁ་འཐོར་ཡིན་ན་རང་ཉིད་ལ་ཡང་ཁ་གཏད་གཅོག་མི་ཐུབ་པ་དང་།ཆིག་སྒྲིལ་ཡིན་ན་འཛམ་གླིང་ལ་ཁ་གཏད་ཀྱིས་ཡར་རྒྱས་ཀྱི་ཚད་གཞི་གསར་བ་ཞིག་ལ་སླེབས་ཐུབ་པ་དྲན་གསོ་བྱེད་ཀྱི་ཡོད།པ་ཊེལ་ལགས་ཀྱིས་རྒྱལ་ཞེན་སྙིང་དུ་བཅངས་ཏེ་དབྱིན་ཇིའི་བཙན་གནོན་གྱི་ལོ་རྒྱུས་ལ་མཚམས་ཐིག་བཀོད་ནས་ཆིག་སྒྲིལ་གྱི་རྒྱ་གར་ལ་སྐུ་ངལ་བསྐྱོན་ཡོད།ཁོང་གིས་རྒྱ་གར་འདི་གྱེས་འཐོར་ལས་བསྐྱབས་ཏེ།ཆེས་སྙོམ་ཆུང་བའི་ཆ་ཤས་རེ་རེ་ཡང་བློས་མ་བཏང་པར་རྒྱལ་ཁོངས་སུ་བཅུག་ཡོད།དུས་ད་ལྟ།ང་ཚོ་རྒྱ་གར་བ་མི་འབོར་ཐེར་འབུམ་༡༣གྱིས་དཔུང་པ་མཉམ་གཤིབ་ཀྱིས་སྔར་བས་སྟོབས་ཤུགས་ཆེ་བ་དང་།ཡར་རྒྱས་ཆེ་བ།གཅིག་བསྡུས་ཆེ་བའི་རྒྱ་གར་གསར་པ་ཞིག་འཛུགས་བསྐྲུན་བྱེད་བཞིན་ཡོད།ང་ཚོ་ནམ་ཡང་པ་ཊེལ་ལགས་ཀྱི་དགོངས་དོན་བཞིན།ལྐོག་ཟ་དང་ཕྱོགས་རིས་མེད་པའི་སྒོ་ནས་དགོས་ངེས་ཅན་གྱི་མི་མང་རྣམས་ཀྱི་གནས་བབ་ཡར་རྒྱས་གཏོང་རྒྱུའི་ཕྱོགས་ལ་ཞུགས་རྒྱུ་ཡིན།